**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Αριθμός Πράξης**

**50 / 2021**

Η Διευθύνουσα το Ειρηνοδικείο Μαραθώνα, Ειρηνοδίκης, Μαρία - Αμαλία Νταή

Αφού έλαβε υπόψη:

1. Την υπ’ αριθ. Δ1α/ΓΠ.οικ.55400 Κ.Υ.Α. (ΦΕΚ τ. Β’ 4206/12-9-2021), με την οποία λαμβάνονται έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας, μεταξύ άλλων, και ως προς τη λειτουργία των Δικαστηρίων,
2. Ότι τα ειδικότερα ζητήματα που ανάγονται στην εύρυθμη διεξαγωγή των εργασιών των Δικαστηρίων ορίζονται με απόφαση του αρμοδίου οργάνου διοίκησης αυτών,
3. Το άρθρο 105 του Ν. 4812/2021, στο οποίο περιέχονται διατάξεις για την επαναλειτουργία των πολιτικών δικαστηρίων και
4. Την προάσπιση της δημόσιας υγείας, τις υπηρεσιακές ανάγκες και την εύρυθμη λειτουργία του Ειρηνοδικείου Μαραθώνα, καθώς και την προστασία της υγείας των υπηρετούντων σε αυτό, των προσερχομένων Δικηγόρων και πολιτών.

**ΑΠΟΦΑΣΙΖΕΙ** ότι, για προληπτικούς λόγους δημόσιας υγείας,

**από την 16η-9-2021 και ώρα 6:00 έως την έκδοση νεότερης σχετικής Πράξης μας**,

ισχύουν τα ακόλουθα:

**1)** Οι **δίκες όλων των διαδικασιών θα διεξάγονται κανονικά** με τη δυνατότητα εξέτασης μαρτύρων στο ακροατήριο**.** Οι υποθέσεις θα εκφωνούνται χωρίς να απαιτείται -από μέρους των πληρεξουσίων Δικηγόρων των διαδίκων- η προηγούμενη υποβολή οιασδήποτε έγγραφης δήλωσης, στη δε περίπτωση που ουδείς διάδικος παρασταθεί, η υπόθεση θα ματαιώνεται (και δεν θα αποσύρεται). **Συναινετικά αιτήματα αναβολής** μπορούν να υποβάλλονται, σύμφωνα με το άρθρο 105 παρ. 2 και 11 του Ν. 4812/2021, με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) eirmarathona@gmail.com, το αργότερο μέχρι τις 12:00 (το μεσημέρι) της προηγούμενης της δικασίμου εργάσιμης ημέρας. Στην περίπτωση αυτή, η αναβολή χορηγείται κατά την εκφώνηση της υπόθεσης στην προσδιορισθείσα δικάσιμο και χωρίς παράσταση των πληρεξουσίων Δικηγόρων.

**2)** Η **συζήτηση αιτήσεων χορήγησης ή ανάκλησης προσωρινών διαταγών** (ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]) θα γίνεται κανονικά (προφορικά) με τη δυνατότητα εξέτασης μαρτύρων. **Συναινετικά αιτήματα αναβολής** μπορούν να υποβάλλονται, σύμφωνα με το άρθρο 105 παρ. 2 και 11 του Ν. 4812/2021, με κοινή ανέκκλητη δήλωση των πληρεξουσίων Δικηγόρων όλων των διαδίκων, κατά τα ειδικώς αναφερόμενα ανωτέρω.

**3)** Η **εκδίκαση υποθέσεων συναινετικής εγγραφής, ανάκλησης, εξάλειψης ή μεταρρύθμισης προσημείωσης υποθήκης** θα διεξάγεται μόνο εγγράφως, χωρίς τη φυσική παρουσία των διαδίκων, κατά παρέκκλιση της παρ. 2 του άρθρου 115 ΚΠολΔ, σύμφωνα με τα ειδικώς προβλεπόμενα στη διάταξη του άρθρου 104 του Ν. 4812/2021.

**4)** Θα πραγματοποιείται κανονικά η **δημοσίευση αποφάσεων, πράξεων, διατάξεων και διαταγών, καθώς και η κήρυξη διαθηκών ως κυρίων.**

**5)** **Θα πραγματοποιούνται κανονικά όλες οι εργασίες ενώπιον της Γραμματείας.** Ωστόσο, προτείνεται στους ενδιαφερομένους, τα αιτήματα περί χορήγησης πιστοποιητικών και η λήψη αυτών να γίνονται ηλεκτρονικά, όπου τούτο είναι δυνατό. Επίσης, προτρέπονται οι κ.κ. πληρεξούσιοι Δικηγόροι, προς αποφυγή συγχρωτισμού, όπως προβαίνουν σε ηλεκτρονική κατάθεση δικογράφων, όπου αυτό προβλέπεται και είναι δυνατό. Για την ασφαλέστερη εξυπηρέτηση και προς αποφυγή συγχρωτισμού, οι ενέργειες ενώπιον της Γραμματείας του Δικαστηρίου θα πραγματοποιούνται κατά προτίμηση (και όχι αποκλειστικά) κατόπιν προηγούμενης τηλεφωνικής συνεννόησης (ραντεβού) στα τηλ. 22950-52633 και 22950-54133.

**6)** Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από τον Πρόεδρο Υπηρεσίας.

Τέλος, προς διασφάλιση της δημόσιας υγείας, ορίζονται τα παρακάτω αναγκαία υγειονομικά μέτρα για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** **Υποχρεωτική χρήση (μη ιατρικής) μάσκας** από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου, σύμφωνα με τις εκάστοτε οδηγίες και υποδείξεις της Επιτροπής Αντιμετώπισης Έκτακτων Συμβάντων Δημόσιας Υγείας από Λοιμογόνους παράγοντες.

**2)** **Απαραίτητη η απολύμανση των χεριών με χρήση αντισηπτικού διαλύματος,** το οποίο είναι διαθέσιμο σε όλους τους χώρους του Ειρηνοδικείου, πριν από την είσοδο στη δικαστική αίθουσα ή στα γραφεία.

**3) Αυστηρή τήρηση απόστασης προσώπων κατ’ ελάχιστο όριο 1,5 μέτρου**.

**4)** **Ανώτατο όριο παρευρισκομένων εντός του ακροατηρίου: δέκα πέντε (15) άτομα** (μη συμπεριλαμβανομένης της Σύνθεσης του Δικαστηρίου).

**5)** **Ανώτατο όριο εισερχομένων στους χώρους των γραφείων: ένα (1) άτομο** τη φορά.

**6) Οι εισερχόμενοι στους χώρους του Δικαστηρίου** (δικαστικοί λειτουργοί, δικαστικοί υπάλληλοι, δικηγόροι, πάσης φύσεως εργαζόμενοι και πολίτες) **υποχρεούνται να επιδεικνύουν** (με ταυτόχρονο έλεγχο ταυτοπροσωπίας):

α) πιστοποιητικό εμβολιασμού, σύμφωνα με την παρ. 2 του άρ. 10 της άνω Κ.Υ.Α. (πλήρως εμβολιασμένοι θεωρούνται όσοι έχουν ολοκληρώσει προ τουλάχιστον 14 ημερών τον εμβολιασμό για κορωνοϊό COVID-19, καθώς και όσοι έχουν ολοκληρώσει προ τουλάχιστον 14 ημερών τον εμβολιασμό για κορωνοϊό COVID-19 με μία δόση εμβολίου λόγω νόσησής τους και επιδεικνύουν βεβαίωση πλήρους κάλυψης - ανάρρωσης και εμβολιασμού ) ή

β) πιστοποιητικό νόσησης, το οποίο εκδίδεται κατόπιν εργαστηριακού ελέγχου με τη μέθοδο PCR ή κατόπιν ελέγχου με τη χρήση ταχείας ανίχνευσης αντιγόνου (rapid test) εντός 30 ημερών μετά από τον πρώτο θετικό έλεγχο και η ισχύς του διαρκεί έως 180 ημέρες μετά από αυτόν, σύμφωνα με την παρ. 3 του άρ. 10 της άνω Κ.Υ.Α. ή

γ) βεβαίωση αρνητικού ελέγχου για κορωνοϊό COVID-19 (PCR εντός 72 ωρών πριν την είσοδο ή rapid test εντός σαράντα οκτώ 48 ωρών πριν την είσοδο), σύμφωνα με την παρ. 3 του άρ. 10 της άνω Κ.Υ.Α.

Οι ως άνω υποχρεώσεις περιλαμβάνουν ενήλικες και ανηλίκους από δώδεκα (12) ετών και άνω. Κατ’ εξαίρεση, αρκεί η επίδειξη δήλωσης αποτελέσματος αυτοδιαγνωστικού ελέγχου (self-test) τελευταίου εικοσιτετραώρου στις κάτωθι περιπτώσεις: α) κατάθεση αίτησης ασφαλιστικών μέτρων με σωρευόμενο αίτημα προσωρινής διαταγής, β) κατάθεση αίτησης εκούσιας δικαιοδοσίας με σωρευόμενο αίτημα προσωρινής διαταγής, γ) κατάθεση αυτοτελούς αιτήματος προσωρινής διαταγής και δ) συζήτηση προσωρινής διαταγής.

Οι ανήλικοι από πέντε (5) έως έντεκα (11) ετών δύνανται, σε κάθε περίπτωση, να προσκομίζουν, εναλλακτικά, δήλωση αυτοδιαγνωστικού ελέγχου (self-test) τελευταίου εικοσιτετραώρου, στην οποία προβαίνει είτε οιοσδήποτε γονέας, ακόμη και μη έχων την επιμέλεια, είτε κηδεμόνας, σύμφωνα με την παρ. 3 του άρ. 10 της άνω Κ.Υ.Α.

**Στα πρόσωπα που δεν είναι εφοδιασμένα με το κατάλληλο πιστοποιητικό απαγορεύεται η είσοδος στους χώρους του Δικαστηρίου**.

Καπανδρίτι, 15 Σεπτεμβρίου 2021

Η Διευθύνουσα το Ειρηνοδικείο Μαραθώνα

ΜΑΡΙΑ - ΑΜΑΛΙΑ ΝΤΑΗ  
ΕΙΡΗΝΟΔΙΚΗΣ Γ’